text:
 28.7.2011
 BG
 Официален вестник на Европейския съюз
 L 196/38
 РЕШЕНИЕ НА СЪВМЕСТНИЯ КОМИТЕТ НА ЕИП
 No 56/2011
 от 20 май 2011 година
 за изменение на приложение XIII (Транспорт) към Споразумението за ЕИП
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, наричано по-нататък „Споразумението“, и по-специално член 98 от него,
 като има предвид, че:
 (1)
 Приложение XIII към Споразумението бе изменено с Решение на Съвместния комитет на ЕИП No 38/2011 от 1 април 2011 г. (1)
 (2)
 Регламент (ЕС) No 573/2010 на Комисията от 30 юни 2010 г. за изменение на Регламент (ЕС) No 185/2010 за установяване на подробни мерки за прилагането на общите основни стандарти за сигурност във въздухоплаването (2) следва да бъде включен в Споразумението,
 РЕШИ:
 Член 1
 В точка 66зд (Регламент (ЕС) No 185/2010 на Комисията) от приложение XIII към Споразумението се добавя следното тире:
 „—
 32010 R 0573: Регламент (ЕС) No 573/2010 на Комисията от 30 юни 2010 г. (ОВ L 166, 1.7.2010 г., стр. 1).“
 Член 2
 Текстовете на Регламент (ЕС) No 573/2010 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 21 май 2011 г., при условие че всички нотификации, предвидени в член 103, параграф 1 от Споразумението, са внесени в Съвместния комитет на ЕИП (3).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 20 май 2011 година.
 За Съвместния комитет на ЕИП
 Изпълняващ длъжността председател
 Gianluca GRIPPA
 (1) ОВ L 171, 30.6.2011 г., стр. 39.
 (2) ОВ L 166, 1.7.2010 г., стр. 1.
 (3) Без отбелязани конституционни изисквания.


text:
 Важна правна забележка
 |
 22008A0222(04)
 Протокол относно възможностите за риболов и финансовите средства, предвидени в Споразумението между Европейската общност и Република Кот д’Ивоар относно риболова в крайбрежните води на Кот д’Ивоар, за периода от 1 юли 2007 г. до 30 юни 2013 г.
 Официален вестник n° L 048 , 22/02/2008 стр. 0046 - 0063
 Протоколотносно възможностите за риболов и финансовите средства, предвидени в Споразумението между Европейската общност и Република Кот д’Ивоар относно риболова в крайбрежните води на Кот д’Ивоар, за периода от 1 юли 2007 г. до 30 юни 2013 г.Член 1Срок на прилагане и възможности за риболов1. За период от шест години, считано от 1 юли 2007 г., предоставените по член 5 от споразумението възможности за риболов са следните:Далекомигриращи видове (изброените в приложение 1 към Конвенцията на Организацията на обединените нации от 1982 г.):- сейнери за риболов на риба тон с дълбоко замразяване: 25 риболовни кораба;- съдове за риболов с въже майка на повърхността: 15 риболовни кораба.2. Параграф 1 се прилага при спазване на разпоредбите на членове 4 и 5 от настоящия протокол.3. Корабите, които плават под флага на държава-членка на Европейската общност, могат да извършват риболов в риболовната зона на Кот д’Ивоар само ако притежават валиден лиценз за риболов, издаден от Кот д’Ивоар съгласно настоящия протокол и в съответствие с приложението към него.Член 2Финансови средства — начини за плащане1. Посочените в член 7 от споразумението финансови средства включват за посочения в член 1 период годишна сума от 455000 EUR, която съответства на референтен тонаж от 7000 тона годишно, и специална сума в размер на 140000 EUR на година, предназначена за подкрепа и изпълнение на секторната политика на Кот д’Ивоар в областта на рибарството. Тази специална сума е неразделна част от посочения в член 7 от споразумението единен финансов пакет.2. Параграф 1 се прилага при спазване на разпоредбите на членове 4, 5, 6 и 7 от настоящия протокол.3. Общността плаща сбора от сумите по параграф 1, а именно 595000 EUR, всяка година в рамките на срока на прилагане на настоящия протокол.4. Ако общият размер на улова от страна на кораби на Общността в риболовните зони на Кот д’Ивоар надвиши референтния тонаж, размерът на годишните финансови средства се увеличава с 65 EUR за всеки допълнителен тон улов. Същевременно общата годишна сума, която плаща Общността, няма да бъде по-голяма от удвоения размер на посочената в параграф 3 сума (1190000 EUR). Когато уловът от страна на кораби на Общността надвиши количеството, съответстващо на удвоената обща годишна сума, дължимата сума за превишаващото това ограничение количество улов се плаща през следващата година.5. Плащането на посочените в параграф 1 финансови средства се извършва най-късно до 30 март 2008 г. за първата година и преди 1 юли за следващите години.6. При спазване на разпоредбите от член 6 органите на Кот д’Ивоар разполагат с изключителното право за вземане на решения относно използването на финансовите средства.7. Финансовите средства се превеждат по специална банкова сметка на дирекция "Държавно съкровище" на Кот д’Ивоар.Член 3Сътрудничество за отговорен риболов — научно сътрудничество1. Страните по настоящия протокол се задължават да насърчават отговорния

type: contracts

jurisdiction: EU


text: риболов във водите на Кот д’Ивоар въз основа на принципите за недискриминиране между различните флотилии в тези води.2. За срока на настоящия протокол Общността и органите на Кот д’Ивоар полагат усилия с цел наблюдение на състоянието на ресурсите в риболовната зона на Кот д’Ивоар.3. Страните поемат задължението да насърчават сътрудничеството на подрегионално равнище с оглед отговорен риболов, и по-специално в рамките на ICCAT, както и всяка друга компетентна подрегионална или международна организация.4. В съответствие с член 4 от споразумението и въз основа на приетите в рамките на ICCAT препоръки и резолюции, както и от гледна точка на най-добрите съществуващи научни становища, страните се консултират помежду си в съвместния комитет, предвиден в член 9 от споразумението, и приемат по взаимно съгласие мерки за осигуряване на устойчиво управление на рибните ресурси във връзка с дейностите на корабите на Общността, ако е необходимо след научна среща евентуално на подрегионално равнище.Член 4Преразглеждане по взаимно съгласие на възможностите за риболов1. Определените в член 1 възможности за риболов могат да бъдат увеличени по взаимно съгласие в степента, в която заключенията на споменатата в член 3, параграф 4 научна среща потвърдят, че съответното увеличение няма да окаже отрицателно въздействие върху устойчивото управление на ресурсите на Кот д’Ивоар. В такъв случай посочените в член 2, параграф 1 финансови средства се увеличават пропорционално и на принципа pro rata temporis. Същевременно общият размер на плащаните от Европейската общност финансови средства за референтния тонаж не може да превишава удвоения размер на посочената в член 2, параграф 1 сума. Когато годишният улов от страна на корабите на Общността превиши два пъти 7000 тона, т.е. 14000 тона, дължимата сума за количеството, което надвишава това ограничение, се плаща през следващата година.2. И обратното, ако страните се договорят за приемане на намаление на предвидените в член 1 възможности за риболов, финансовите средства се намаляват пропорционално и на принципа pro rata temporis.3. Разпределението на възможностите за риболов между различните категории кораби също може да бъде преразгледано след консултации между страните и по взаимно съгласие при спазване на евентуални препоръки на научната среща, посочената в член 3, параграф 4, относно управлението на ресурсите, които има вероятност да бъдат засегнати от такова преразпределение. Страните се договарят за съответстващо коригиране на финансовите средства, когато това се налага от преразпределението на възможностите за риболов.Член 5Нови възможности за риболов и проучвателен риболов1. В случай че корабите на Общността проявяват интерес към риболовни дейности, които не са посочени в член 1, Общността се консултира с Кот д’Ивоар, за да бъде дадено съответното разрешение за новите дейности. При необходимост страните се договарят относно условията, приложими по отношение на тези нови възможности за риболов и ако се налага, правят изменения на настоящия протокол и на приложението към него.2. Страните могат да провеждат съвместно проучвателен риболов в риболовните зони на Кот д’Ивоар след като научната среща, посочена в член 3, параграф 4, е изразила становище по въпроса. За целта страните провеждат консултации при формулирано от една от тях искане и определят за всеки отделен случай новите ресурси, условията и другите съответни параметри.3. Двете страни осъществяват


text: проучвателния риболов в съответствие с научните и административните параметри, които са приети по взаимно съгласие. Разрешенията за проучвателен риболов се дават за най-много две кампании от шест месеца, считано от датата, която е договорена от двете страни по взаимно съгласие, като целта е да бъдат установени последиците, ако бъдат предоставени нови възможности за риболов.4. Когато страните стигнат до заключението, че проучвателните кампании са довели до положителни резултати и по реда на процедурата за преразглеждане по взаимно съгласие, предвидена в член 4 от настоящия протокол, като се опазват екосистемите и се съхраняват морските биологични ресурси, на корабите на Общността могат да бъдат предоставени нови възможности за риболов до изтичане на протокола и в зависимост от допустимото риболовно усилие. Финансовите средства се увеличават съответно.Член 6Спиране и преразглеждане на плащането на финансовите средства при необичайни обстоятелства1. Когато различни от природни явления необичайни обстоятелства възпрепятстват риболовните дейности в изключителната икономическа зона (ИИЗ) на Кот д’Ивоар, Европейската общност може да спре плащането на предвидените в член 2, параграф 1 финансови средства. Решението за спиране се взема след консултации между страните в рамките на двумесечен период, считано от искането на една от страните, и при условие че Общността е изплатила изцяло дължимите към момента на спирането суми.2. Плащането на финансовите средства се подновява веднага щом страните установят по взаимно съгласие след консултации, че обстоятелствата, довели до спирането на риболовните дейности, вече не са налице и/или че условията позволяват възобновяване на риболовните дейности.3. При спиране на плащането на финансовите средства валидността на дадените на корабите на Общността лицензи се удължава със срок, равен на периода, в който риболовните дейности са били спрени.Член 7Насърчаване на отговорния риболов във водите на Кот д’Ивоар1. Целият размер на определените в член 2 финансови средства се отпуска всяка година за оказване на подкрепа и изпълнение на предприетите инициативи в областта на политиката в сектор "Рибарство", изготвена от правителството на Кот д’Ивоар.Кот д’Ивоар управлява посочената сума от гледна точка на целите, определени по взаимно съгласие между двете страни в съответствие с актуалните приоритети на политиката на Кот д’Ивоар в областта на рибарството за осигуряване на устойчиво и отговорно управление на сектора, и на годишната и многогодишната програма за тяхното осъществяване по реда на параграф 2 по-долу, и по-специално по отношение на контрола и наблюдението, управлението на ресурсите и подобряването на санитарните условия за производство на рибните продукти и увеличаването на капацитета за контрол от страна на компетентните органи.2. По предложение на Кот д’Ивоар и с оглед изпълнението на предходния параграф, веднага след като настоящият протокол влезе в сила и не по-късно от три месеца след тази дата Общността и Кот д’Ивоар се договарят в рамките на предвидения в член 9 от споразумението съвместен комитет за многогодишна секторна програма и подробни правила за прилагането ѝ, и по-специално за:а) годишните и многогодишните насоки, въз основа на които ще бъдат използвани посочения в параграф 1 процент от финансовите средства и специалните суми за инициативите за осъществяване всяка година;б) годишните и многогодишните цели, които трябва да бъдат изпълнени, с оглед своевременно насърчаване на отговорен и устойчив риболов,


text: като се вземат под внимание приоритетите, определени от Кот д’Ивоар в сферата на политиката ѝ в сектор "Рибарство" или други области, свързани или имащи въздействие върху насърчаването на отговорен и устойчив риболов;в) критериите и процедурите за използване с оглед оценка на резултатите, които се постигат всяка година.3. Всяко предлагано изменение на многогодишната секторна програма или във връзка с използването на специалните суми за инициативите за осъществяване всяка година трябва да бъде одобрено и от двете страни в рамките на съвместния комитет.4. Всяка година Кот д’Ивоар отделя част, съответстваща на посочения в параграф 1 процент, с оглед изпълнение на многогодишната програма. За първата година от прилагането на протокола тази отделена сума трябва да бъде съобщена на Общността при одобряване на многогодишната секторна програма в рамките на съвместния комитет. За всяка следваща година на прилагане на протокола Кот д’Ивоар уведомява Общността за отделената сума преди 1 май от предходната година.5. В случай че годишната оценка на резултатите, постигнати при изпълнението на многогодишната секторна програма, дава основания за това, Европейската общност може да формулира искане за промяна на сумата, предназначена за подкрепа и изпълнение на секторната политика на Кот д’Ивоар в областта на рибарството, която е част от финансовите средства по член 2, параграф 1 от настоящия протокол, с оглед привеждане на фактическия размер на отделяните за изпълнение на програмата финансови ресурси в съответствие с нейните резултати.Член 8Спорове — спиране на прилагането на протокола1. Всеки спор между страните относно тълкуването на разпоредбите на настоящия протокол и във връзка с неговото прилагане трябва да е предмет на консултации между страните в рамките на предвидения в член 9 от споразумението съвместен комитет, ако е необходимо — на извънредно заседание.2. Без да се засягат разпоредбите на член 9, прилагането на протокола може да бъде спряно по инициатива на една от страните, ако спорът между последните бъде счетен за сериозен и проведените по реда на параграф 1 консултации в рамките на съвместния комитет не са довели до уреждане на спора по взаимно съгласие.3. Спирането на прилагането на протокола подлежи на уведомяване от заинтересованата страна за намерението ѝ в писмена форма най-малко три месеца преди датата, на която спирането следва да влезе в сила.4. В случай на спиране страните продължават да се консултират с оглед уреждане на спора по взаимно съгласие. Когато бъде постигнато такова уреждане по взаимно съгласие, прилагането на протокола се възобновява и размерът на финансовата компенсация се намалява пропорционално и на принципа pro rata temporis в зависимост от периода, през който прилагането на протокола е било спряно.Член 9Спиране на прилагането на протокола при неплащанеПри спазване на разпоредбите на член 6, ако Общността не извърши предвидените в член 2 плащания, прилагането на настоящия протокол може да бъде спряно при следните условия:а) компетентните органи на Кот д’Ивоар уведомяват Европейската комисия за липсата на плащане. Последната ще направи необходимите проверки и при необходимост ще извърши плащането в рамките на максимален срок от 60 работни дни от датата на получаване на уведомлението;б) ако не е извършено плащане или липсата на последното не е разумно обоснована в рамките на посочения


text: в член 2, параграф 5 от настоящия протокол период, компетентните органи на Кот д’Ивоар имат правото да спрат прилагането на протокола. Те незабавно информират Европейската комисия за това;в) прилагането на протокола се възобновява веднага след като бъде платена дължимата сума.Член 10Приложими разпоредби от националното законодателствоДейностите на корабите на Общността, които извършват риболовни дейности във водите на Кот д’Ивоар, се уреждат от действащото в Кот д’Ивоар законодателство, освен ако споразумението, настоящият протокол и приложението и допълненията към него не предвиждат други разпоредби.Член 11Клауза за преразглежданеСлед третата годишнина от настоящия протокол и приложението към него страните преразглеждат прилагането им и при необходимост се консултират в рамките на съвместния комитет с оглед изменение на техните разпоредби. Тези изменения могат да включват референтния тонаж и фиксираните парични суми за лицензите.Член 12ОтмянаПриложението към Споразумението между Европейската икономическа общност и Република Кот д’Ивоар относно риболова в крайбрежните води на Кот д’Ивоар се отменя и се заменя с приложението към настоящия протокол.Член 13Влизане в сила1. Настоящият протокол и приложението към него влизат в сила на датата, на която страните се уведомят, че са приключили необходимите за целта процедури.2. Те се прилагат, считано от 1 юли 2007 година.--------------------------------------------------ПРИЛОЖЕНИЕУСЛОВИЯ ЗА ИЗВЪРШВАНЕ НА РИБОЛОВ ОТ КОРАБИ НА ОБЩНОСТТА В РИБОЛОВНАТА ЗОНА НА КОТ Д’ИВОАРГЛАВА IПроцедура за подаване на заявления и издаване на лицензиРАЗДЕЛ 1Издаване на лицензи1. Само отговарящи на изискванията кораби могат да получат лиценз за риболов в риболовната зона на Кот д’Ивоар.2. За да отговаря на изискванията един кораб, не трябва да има издадена забрана за извършване на риболовни дейности в Кот д’Ивоар нито спрямо корабособственика, нито спрямо капитана или спрямо самия кораб. Те трябва да са изправни по отношение на органите на Кот д’Ивоар, доколкото трябва да са изпълнили всички предходни задължения, произтичащи от риболовните им дейности в Кот д’Ивоар по сключени с Общността споразумения в областта на рибарството.3. Компетентните органи на Общността представят по електронен път пред министерството, което отговаря за рибарството в Кот д’Ивоар, заявление за всеки кораб, желаещ да извършва риболов по споразумението, най-малко 30 работни дни преди началната дата на срока на валидност, за който се кандидатства.4. Заявленията се представят пред отговорното за рибарството министерство в съответствие с формулярите, чийто образец е даден в допълнение 1. Органите на Кот д’Ивоар предприемат всички необходими действия, за да осигурят обработка при запазване на поверителността на получените чрез заявлението за лиценз данни. Тези данни се използват изключително за целите на прилагането на споразумението в областта на рибарството.5. Всяко заявление за лиценз се подава с:- документ, удостоверяващ плащането на предварително фиксираната сума за периода на валидност на лиценза,- всеки друг документ или сертификат, който се изисква по силата на конкретните разпоредби, приложими в зависимост от вида кораб в съответствие с настоящия протокол.6. Таксата се заплаща по определена от органите на Кот д’Ивоар сметка в съответствие с член 2, параграф 7 от протокола.7. Тя включва всички национални и местни такси, с изключение на пристанищните такси и разходите за обслужване.8. В срок от 15 работни дни от получаването на всички посочени в точка 6 по-горе документи отговарящото за рибарството в


text: Кот д’Ивоар министерство издава лицензите за всички кораби на корабособствениците или техните представители чрез Делегацията на Европейската комисия в Кот д’Ивоар.9. Лицензът се издава на името на конкретен кораб и не може да бъде прехвърлян.10. По искане на Европейската общност и когато бъде доказано наличието на форсмажорни обстоятелства, лицензът за определен кораб може да бъде все пак заменен с нов лиценз на името на друг кораб от същата категория като първия измежду посочените в член 1 от протокола категории, без да е дължима допълнителна такса. В такъв случай при изчисляването на нивото на улова за определяне дали трябва да се извърши допълнително заплащане се взема предвид сборът от общия улов и на двата кораба.11. Корабособственикът на първия кораб или неговият представител връща обезсиления лиценз на отговорното за рибарството министерство в Кот д’Ивоар чрез Делегацията на Европейската комисия.12. Новият лиценз влиза в сила в деня, в който корабособственикът върне обезсиления лиценз на отговорното за рибарството министерство в Кот д’Ивоар. Делегацията на Европейската комисия в Кот д’Ивоар бива информирана за прехвърлянето на лиценза.13. Във всеки един момент лицензът трябва да бъде съхраняван на борда на кораба. Европейската общност води актуализиран проектосписък на корабите, за които се подава заявление за лиценз в съответствие с разпоредбите на настоящия протокол. Този проектосписък се изпраща на органите на Кот д’Ивоар веднага след изготвянето му и впоследствие — при всяко актуализиране. При получаване на проектосписъка от органите на Кот д’Ивоар и уведомяването им от страна на Комисията за авансовото плащане корабът се включва от съответния компетентен орган на Кот д’Ивоар в списък на корабите, на които е разрешено да извършват риболов, и списъкът се изпраща до отговорните за контрола на риболова органи. В този случай заверено копие от списъка се изпраща на корабособственика и се съхранява на борда вместо лиценза за риболов, докато той бъде издаден.14. Двете страни се договарят да насърчават въвеждането на лицензионна система, изключително основаваща се на електронен обмен на всички описани по-горе данни и документи. Те се споразумяват да ускорят замяната на лицензите на хартия с еквивалентна електронна система като списък на корабите с разрешение за риболов в риболовната зона на Кот д’Ивоар.РАЗДЕЛ 2Условия на лиценза — такси и авансови плащания1. Лицензите са валидни за период от една година. Те могат да бъдат подновявани.2. Таксата се определя на 35 EUR за тон улов в рамките на риболовната зона на Кот д’Ивоар за сейнери за риболов на риба тон и съдове за риболов с въже майка на повърхността.3. Лицензите се издават, след като на компетентните национални органи бъдат платени следните предварително фиксирани суми:- 3850 EUR за сейнер за риболов на риба тон, съответстващи на таксите, дължими за 110 тона годишно,- 1400 EUR за съд за риболов с въже майка на повърхността, съответстващи на таксите, дължими за 40 тона годишно.4. Държавите-членки информират Европейската комисия най-късно до 15 юни всяка година за тонажа на улова от предходната година, както е потвърден от посочените в точка 5 по-долу научни институти.5. Окончателният протокол за дължимите за година n такси се изготвя от Европейската комисия най-късно до 31 юли


text: на годината n + 1 въз основа на декларациите за улова, направени от всеки корабособственик и потвърдени от научните институти, отговарящи за проверяването на данните за улова в държавите-членки, като например Institut de Recherche pour le Développement (IRD), Instituto Español de Oceanografía (IEO), Instituto de Investigação das Pescas e do Mar (IPIMAR) и Centre de Recherches Océanologiques (CRO) на Кот д’Ивоар. Той се предава чрез Делегацията на Европейската комисия.6. Протоколът се изпраща както на отговарящото за рибарството министерство в Кот д’Ивоар, така и на корабособствениците.7. Всяко допълнително плащане за количествата, надхвърлящи 110 тона за сейнерите за риболов на риба тон и 40 тона за съдовете за риболов с въже майка на повърхността, се извършва от корабособствениците на компетентните национални органи на Кот д’Ивоар до 31 август от година n + 1 по сметката, посочена в раздел 1, точка 6 от настоящата глава, като дължимата сума на тон е 35 EUR.8. Ако сумата по окончателния протокол е по-ниска от авансово платената сума, посочена в точка 3 от настоящия раздел, полученият остатък не се възстановява на корабособственика.ГЛАВА IIРиболовни зони1. Корабите на Общността, и по-специално сейнерите за риболов на риба тон и съдовете за риболов с въже майка на повърхността, могат да извършват риболов в зоната отвъд 12 морски мили от изходните линии.ГЛАВА IIIМерки за докладване на улова1. За целите на настоящото приложение времетраенето на един рейс на кораб на Общността в риболовната зона на Кот д’Ивоар се определя, както следва:- периодът между момента на влизане и напускане на риболовната зона на Кот д’Ивоар, или- периодът между момента на влизане в риболовната зона на Кот д’Ивоар и момента на претоварване в пристанище и/или разтоварване на суша в Кот д’Ивоар.2. Всички кораби с разрешение за риболов във водите на Кот д’Ивоар по споразумението са длъжни да съобщават улова си на отговарящото за рибарството в Кот д’Ивоар министерство, така че съответните органи да могат да проверяват количеството улов, което се потвърждава от компетентните научни институти в съответствие с процедурата, посочена в глава I, раздел 2, точка 4 от настоящото приложение. Данните за улова се съобщават, както следва:2.1. в рамките на едногодишния период на валидност на лиценза по смисъла на глава I, раздел 2 от настоящото приложение декларациите посочват количеството на улова на кораба при всеки рейс. Оригиналът на декларацията се предава на материален носител на отговарящото за рибарството министерство в Кот д’Ивоар в рамките на 45 дни след края на последния рейс за посочения по-горе период. Освен това тези съобщения се изпращат и по факс (225 21 35 04 09 или 225 21 35 63 15) или по електронна поща;2.2. корабите декларират улова си чрез съответния формуляр в бордовия дневник съгласно образеца в допълнение 2. Изразът "Извън риболовната зона на Кот д’Ивоар" се вписва задължително в бордовия дневник за периодите, в които съответният кораб не е бил в риболовната зона на Кот д’Ивоар;2.3. формулярите се попълват четливо и се подписват от капитана на кораба или от неговия законен представител;2.4. декларациите относно улова трябва да са достоверни, за да може да бъде проследявано изменението в състоянието


text: на ресурсите.3. Когато не се спазват предвидените в настоящата глава разпоредби, правителството на Кот д’Ивоар си запазва правото да спре действието на лиценза на съответния кораб до приключването на формалностите и да наложи на корабособственика санкцията, предвидена в действащото законодателство на Кот д’Ивоар. Европейската комисия и държавата-членка по флаг биват информирани за това.4. Двете страни се договарят да насърчават въвеждането на система за деклариране на улова, изключително основана на електронен обмен на всички описани по-горе данни и документи. Двете страни по споразумението се договарят да насърчават бързата замяна на писменото деклариране (бордови дневник) с равностоен документ под формата на електронен файл.ГЛАВА IVНаемане на моряци1. Собствениците на сейнери за риболов на риба тон и на съдове за риболов с въже майка на повърхността поемат задължението да наемат граждани от АКТБ при следните условия и ограничения:- по отношение на сейнерите за риболов на риба тон — най-малко 20 % от наетите моряци по време на сезона за риболов на риба тон в риболовната зона на третата държава да са от АКТБ,- по отношение на съдовете за риболов с въже майка на повърхността — най-малко 20 % от наетите моряци по време на сезона за риболов в риболовната зона на третата държава да са от АКТБ.2. Корабособствениците се стремят да наемат допълнително моряци от АКТБ.3. Декларацията на Международната организация на труда (МОТ) за основните принципи и права в областта на труда се прилага по право за наетите на кораби на Общността моряци. Това се отнася по-специално за свободата на сдружаване и ефективното признаване на правото на работниците на колективно договаряне и за премахване на дискриминацията в областта на заетостта и при упражняване на правото на труд.4. Трудовите договори на моряците от АКТБ се изготвят между представителя/ите на корабособствениците и моряците и/или техните синдикати или техните представители, като копие от договора се предоставя на подписалите го страни. Тези договори гарантират на моряците приложимото за тях социално осигуряване, включващо застраховка "Живот", застраховка за заболяване и застраховка за нещастен случай.5. Заплатите на моряците от АКТБ се плащат от корабособствениците. Те се договарят по взаимно съгласие между корабособствениците или техните представители и моряците и/или техните синдикати или техните представители. Същевременно условията на заплащане на моряците от АКТБ не могат да бъдат по-лоши от тези, приложими за екипажите от техните съответни държави, и при никакви обстоятелства няма да бъдат под стандартите на МОТ.6. Всеки нает на борда на кораб на Общността моряк трябва да се яви пред капитана на определения кораб в деня преди предложената за наемане дата. Ако моряк не се яви на датата и часа, които са договорени за качването му, корабособственикът се освобождава автоматично от задължението си да наеме този моряк.ГЛАВА VТехнически меркиКорабите спазват мерките и препоръките, които са приети от ICCAT за региона, по отношение на риболовните съоръжения, техните технически спецификации и всяка друга техническа мярка, приложима към риболовните им дейности.ГЛАВА VIНаблюдатели1. Корабите с разрешение за риболов във водите на Кот д’Ивоар по споразумението вземат на борда си наблюдатели, определени от компетентната регионална организация в областта на рибарството при следните условия:1.1. при формулирано от


text: компетентен орган искане корабите на Общността приемат на борда си посочен от този орган наблюдател с оглед проверка на улова от водите на Кот д’Ивоар;1.2. компетентният орган изготвя списък на корабите, определени да приемат на борда си наблюдател, и списък на посочените наблюдатели. Тези списъци се актуализират. Те се изпращат на Европейската комисия веднага след съставянето им и на всеки три месеца впоследствие при тяхното евентуално актуализиране;1.3. компетентният орган информира съответните корабособственици или техните представители за името на определения да бъде приет на борда на кораба им наблюдател при издаване на лиценза или най-късно до 15 дни преди предвидената за качването на наблюдателя дата.2. Престоят на борда на наблюдателя се равнява на един риболовен рейс. Същевременно при изрично формулирано от страна на компетентните органи на Кот д’Ивоар искане престоят може да се разпростре върху няколко рейса в зависимост от средната продължителност на предвидените рейсове за съответния кораб. Искането се отправя от компетентния орган при уведомяване за името на определения да се качи на съответния кораб наблюдател.3. Условията, при които наблюдателят се взема на борда, се определят по взаимно съгласие между корабособственика или неговия представител и компетентния орган.4. Наблюдателят се качва на борда от избрано от корабособственика пристанище в началото на първия рейс във водите на Кот д’Ивоар след уведомяване за списъка на определените кораби.5. В рамките на две седмици и с десетдневно предизвестие съответните корабособственици информират за предвидените пристанища в подрегиона и дати за приемане на наблюдателите на борда.6. Когато наблюдател се качи на борда от държава извън подрегиона, пътните му разходи се поемат от корабособственика. Ако кораб с регионален наблюдател напусне регионалната риболовна зона, се вземат всички мерки, за да се осигури възможно най-бързото връщане на наблюдателя за сметка на корабособственика.7. Ако наблюдател не се яви на датата и часа, най-късно до дванайсет часа след определения час, които са договорени за качването му, корабособственикът се освобождава автоматично от задължението си да приеме на борда този наблюдател.8. Наблюдателят е със статут на офицер. Когато корабът осъществява риболовни дейности във водите на Кот д’Ивоар, наблюдателят извършва следните задачи:8.1. наблюдава риболовните дейности на корабите;8.2. проверява позицията на корабите, извършващи риболовни дейности;8.3. извършва дейности по вземане на биологични проби в рамките на научни програми;8.4. записва данни за използваните риболовни съоръжения;8.5. проверява записаните в бордовия дневник данни за улова от водите на Кот д’Ивоар;8.6. проверява процента прилов и извършва оценка на количеството изхвърлен улов от продаваните на пазара видове;8.7. докладва по всеки целесъобразен начин данните за риболова, включително количеството основен улов и прилов на борда, на компетентния орган на държавата си.9. Капитанът прави всичко, което зависи от него, за да осигури физическата безопасност и благоприятни условия за наблюдателя при изпълнение на неговите задължения.10. Наблюдателят разполага с всички улеснения за упражняване на правомощията си. Капитанът му осигурява достъп до средствата за комуникация, които са необходими за изпълнение на задълженията му, до пряко свързаните с риболовните дейности на кораба документи, включително бордовия дневник и навигационния дневник, както и до тези части от кораба, които са необходими за упражняване на функциите му в качеството на наблюдател.11. На


text: борда наблюдателят:11.1. предприема всички необходими действия, за да може неговото присъствие и условията на приемането му на борда да не прекъсват или възпрепятстват риболовните дейности;11.2. опазва имуществото и оборудването на борда и спазва конфиденциалност по отношение на всички документи, които принадлежат на кораба.12. В края на периода на наблюдението и преди да напусне кораба наблюдателят изготвя доклад със заключенията си, който изпраща на компетентните органи, с копие до Европейската комисия. Той го подписва в присъствието на капитана, който може да добави или да поиска да бъдат добавени към доклада забележки, считани от него за необходими, последвани от подписа му. Копие от доклада се предоставя на капитана при напускане на кораба от страна на научния наблюдател.13. Корабособственикът поема разходите за настаняването и за храната на наблюдателите при същите условия, както тези за офицерите, в рамките на действителните възможности на кораба.14. Заплатата и социалните осигуровки на наблюдателя се поемат от компетентния орган.15. Двете страни се консултират със заинтересованите трети държави веднага щом това е практически възможно с оглед определяне на система от регионални наблюдатели и избора на компетентна регионална организация в областта на рибарството. Докато бъде приета система от регионални наблюдатели, корабите с разрешение за риболов в риболовната зона на Кот д’Ивоар съгласно споразумението приемат на борда си наблюдатели, определени от компетентните органи в Кот д’Ивоар в съответствие с посочените по-горе правила, вместо регионални наблюдатели.ГЛАВА VIIКонтрол1. В съответствие с глава I, раздел 1, точка 13 от настоящото приложение Европейската общност води актуализиран проектосписък на корабите, на които е издаден лиценз за риболов съгласно разпоредбите на настоящия протокол. Този списък се изпраща на органите на Кот д’Ивоар, които са отговорни за контрола на риболова, веднага след изготвянето му и впоследствие — при всяко негово актуализиране.2. При получаване на проектосписъка и уведомяване за авансовото плащане, посочено в глава I, раздел 2, точка 3 от настоящото приложение, изпратено до органите на крайбрежната държава от страна на Европейската комисията, корабът се вписва от съответния компетентен орган на Кот д’Ивоар в списък на корабите с разрешение за риболов и този списък се изпраща до отговорните за контрола на риболова органи. В този случай заверено копие от списъка може да бъде получено от корабособственика и да се съхранява на борда вместо лиценза за риболов, докато той бъде издаден.3. Влизане и излизане от зоната3.1. корабите на Общността уведомяват най-малко 3 часа предварително компетентните органи на Кот д’Ивоар, отговорни за контрола на риболова, за намерението си да влязат или да напуснат риболовната зона на Кот д’Ивоар и декларират общото количество улов и видовете риба на борда;3.2. когато се уведомява за напускането на даден кораб, се съобщава също така и неговата позиция. Тези съобщения се изпращат приоритетно по факс (225 21 35 04 09 или 225 21 35 63 15) или по електронна поща (...) или, ако липсват такива — по радио (позивна: ...);3.3. кораби, които извършват риболовни дейности, без да са информирали компетентния орган в Кот д’Ивоар, се считат за нарушаващи закона кораби;3.4. номерата на факса и на телефона, както и адресът на електронната поща се съобщават при издаване на


text: лиценза за риболов.4. Контролни процедури4.1. капитаните на корабите на Общността, извършващи риболовни дейности във водите на Кот д’Ивоар, позволяват и улесняват приемането и изпълнението на задълженията на длъжностните лица на Кот д’Ивоар, които отговарят за инспектирането и контрола на риболовните дейности;4.2. длъжностните лица не остават на борда по-дълго, отколкото е необходимо за изпълнението на задълженията им;4.3. след приключване на инспекцията и проверката се издава удостоверение на капитана на кораба.5. Сателитно наблюдение5.1. всички кораби на Общността, които извършват риболов по споразумението, подлежат на сателитно наблюдение в съответствие с разпоредбите на допълнение 3. Тези разпоредби влизат в сила на десетия ден след като правителството на Кот д’Ивоар е уведомило Делегацията на Европейската комисия в Кот д’Ивоар за започване на дейността на Центъра за наблюдение на риболова на Кот д’Ивоар (ЦНР).6. Задържане на кораб за проверка6.1. компетентните органи на Кот д’Ивоар информират държавата, под чийто флаг плава корабът и Европейската комисия в рамките на не повече от 36 часа за всяко задържане за проверка и налагане на санкция на кораб на Общността във водите на Кот д’Ивоар;6.2. държавата, под чийто флаг плава корабът, и Европейската комисия получават също така кратък доклад относно обстоятелствата и причините, довели до задържането на даден кораб за проверка.7. Протокол за задържане за проверка7.1. след като компетентният орган на Кот д’Ивоар е съставил протокола, капитанът на кораба трябва да го подпише;7.2. подписването не засяга правата на капитана на защита, която може да предприеме по отношение на констатираното нарушение. Ако капитанът откаже да подпише документа, той посочва причините за това в писмена форма и инспекторът добавя "Отказал да подпише" върху документа;7.3. капитанът отвежда кораба в посоченото от органите на Кот д’Ивоар пристанище. В случай на незначителни нарушения компетентният орган на Кот д’Ивоар може да позволи на задържания кораб да продължи своите риболовни дейности.8. Среща във връзка със задържането на кораб за проверка8.1. преди разглеждането на каквато и да е мярка срещу капитана на кораба или екипажа му или по отношение на товара и оборудването на кораба, с цел различна от тази за съхраняване на доказателства във връзка с предполагаемото нарушение, в рамките на един работен ден от получаването на посочената по-горе информация се провежда среща между Европейската комисия и компетентните органи на Кот д’Ивоар с евентуално участие на представител на засегнатата държава-членка;8.2. по време на срещата страните обменят всяка полезна информация или документация, която може да допринесе за изясняване на обстоятелствата във връзка с установените факти. Корабособственикът или неговият представител бива информиран за резултата от срещата и всяка мярка, която може да произтече от задържането на кораба за проверка.9. Уреждане на въпросите, свързани със задържането на кораб за проверка9.1. преди каквато и да е съдебна процедура се прави опит за разрешаване на предполагаемото нарушение чрез помирителна процедура. Последната трябва да приключи до три работни дни след задържането на кораба за проверка;9.2. при разрешаване чрез помирителна процедура размерът на глобата или имуществената санкция се определя в съответствие със законодателството на Кот д’Ивоар;9.3. ако спорните въпроси могат да бъдат разрешени чрез помирителна процедура и бъде сезиран компетентен съд, банковата гаранция, която е


text: определена, като се вземат под внимание разходите по задържането, размерът на глобите и дължимите от нарушителите обезщетения, се превежда от корабособственика на посочена от компетентните органи на Кот д’Ивоар банка;9.4. банковата гаранция е неотменима до края на съдебното производство. Освобождава се само при решение, констатиращо липса на нарушение или престъпление. Аналогично, при решение за налагане на глоба или имуществена санкция в размер, по-нисък от този на предоставената банкова гаранция, разликата се освобождава от компетентните органи на Кот д’Ивоар;9.5. корабът се освобождава и се дава разрешение на екипажа му да напусне пристанището:- веднага след като произтичащите от помирителната процедура задължения са изпълнени, или- веднага след като посочената в подточка 9.3 по-горе банкова гаранция е била внесена и приета от компетентните органи на Кот д’Ивоар до приключване на съдебното производство.10. Претоварване10.1. всеки кораб на Общността, който желае да прехвърли улов във водите на Кот д’Ивоар, извършва операцията в пристанище или/и на рейд в пристанище на Кот д’Ивоар;10.2. най-малко 24 часа предварително корабособствениците трябва да предоставят на компетентните органи на Кот д’Ивоар следната информация:- имена на претоварващите риболовни кораби,- име, номер към Международната морска организация и държава по флаг на транспортиращия кораб,- количество по видове, което ще бъде претоварено,- ден и място, на което ще се извърши претоварването;10.3. претоварването се счита за напускане на риболовната зона на Кот д’Ивоар. Капитаните на корабите трябва да предадат декларациите за улова си на компетентните органи в Кот д’Ивоар и да заявяват намерението си да продължат да извършват риболов или да напуснат риболовната зона на Кот д’Ивоар;10.4. забранява се всяко претоварване на улов, което не спазва посочената по-горе процедура, в риболовната зона на Кот д’Ивоар. Всяко лице, което нарушава тази разпоредба, подлежи на санкциите, предвидени от правната уредба в сила в Кот д’Ивоар.11. Капитаните на корабите на Общността, които извършват операции по разтоварване на суша или претоварване на улов в пристанище на Кот д’Ивоар, позволяват и улесняват контрола на тези операции от инспекторите на Кот д’Ивоар. След приключване на инспекцията и проверката в пристанището се издава удостоверение на капитана на кораба.--------------------------------------------------Допълнения1. Формуляр за заявление за лиценз.2. Бордови дневник на IССАТ.3. Разпоредби, приложими към системата за сателитно наблюдение на корабите (VMS) и координати на риболовната зона на Кот д’Ивоар.--------------------------------------------------Допълнение 1МИНИСТЕРСТВО НА ПРОДУКТИТЕ ОТ ЖИВОТИНСКИ ПРОИЗХОДBP V 84 Abidjan(Република Кот д’Ивоар)РЕПУБЛИКА КОТ Д’ИВОАРЕДИНСТВО—ДИСЦИПЛИНА—РАБОТАЗАЯВЛЕНИЕ ЗА ЛИЦЕНЗ ЗА МОРСКИ РИБОЛОВЧАСТ А1. Име на собственика/корабособственика:2. Националност на собственика/корабособственика:3. Търговски адрес на собственика/корабособственика:ЧАСТ Б(попълва се за всеки кораб)1. Срок на валидност:2. Име на кораба:3. Година на построяване:4. Флаг при първоначално регистриране:5. Понастоящем плава под флага на:6. Дата, от която плава под настоящия флаг:7. Година на закупуване:8. Пристанище на домуване и регистрационен номер:9. Извършва дейност в зони:10. Вид риболов:11. Брутен тонаж (БТ):12. Нетен тонаж (НТ):13. Радиопозивна:14. Обща дължина (в метри):+++++ TIFF +++++15. Нос (в метри):16. Височина на борда (в метри):17. Материали на изработка на корпуса:18. Мощност на двигателя:19. Скорост (възли):20. Кабини:21. Капацитет на резервоарите (в m3):22. Капацитет на рибните трюмове (в m3):23. Капацитет на замразяване (тона/24 часа) и използвана система:24. Цвят на корпуса:25. Цвят на суперструкцията:26. Численост на екипажа:27. Комуникационно оборудване на борда:Вид |


text: Марка | Модел | Мощност (Watt) | Година на построяване | Честоти |Получаване | Предаване || | | | | | || | | | | | || | | | | | || | | | | | || | | | | | || | | | | | || | | | | | |28. Навигационно оборудване и локационни уреди:Вид | Марка | Модел || | || | || | || | || | || | |+++++ TIFF +++++29. Използвани помощни кораби (за всеки кораб):29.1. Брутен тонаж:29.2. Обща дължина (в метри):29.3. Нос (в метри):29.4. Височина на борда (в метри):29.5. Материали на изработка на корпуса:29.6. Мощност на двигателя:29.7. Скорост (възли):30. Въздушно помощно оборудване за откриване на рибата (дори и да не е инсталирано на борда):31. Пристанище на домуване:32. Име на капитана:33. Адрес:34. Националност на капитана:Да се приложат:три цветни снимки на кораба (изглед откъм борда), на помощните риболовни кораби и на въздушното помощно оборудване за откриване на рибата;снимка и подробно описание на използваните риболовни съоръжения;документ за упълномощаване на представителя на собственика/корабособственика за подписване на настоящото заявление.(Дата на заявлението)(Подпис на представителя на собственика/корабособственика)+++++ TIFF +++++--------------------------------------------------Допълнение 2БОРДОВИ ДНЕВНИК ЗА УЛОВ НА РИБА ТОН НА IССАТИме на кораба: ...Брутен тонаж: ...ТРЪГНАЛ:ЗАВЪРНАЛ СЕ:МесецДенГодинаПристанищеДържава, под чийто флаг плава: ...Капацитет — (M.T.): ...Регистрационен No:...Капитан: ...Корабособственик: ...Численост на екипажа:...Адрес: ...Дата на докладване: ...Автор на доклада: ...Брой дни в морето:Брой риболовни дни:Брой хвърляния:No на риболовен рейс:ДатаЗонаТемпература на водата на повърхността(°C)Риболовно усилиеБрой използвани кукиCapturas (улов)Isco usado na pesca(използвана стръв)МесецДенШирина N/SДължина E/WЧервен тон(синьоперест тунец)Thunnus thynnus или maccoyiЖълтопер тунецThunnus albacaresДебел (големоок) тонThunnus obesusБял тонThunnus alalungaРиба мечXiphias gladiusИвичест марлинБял марлинTetraptunus audax или albidusЧерен марлинMakaira indicaРиба ветроходIstiophorus albicane или platypterusЛистао(ивичест тон)Katsuwonus pelamisРазниОбщо за деня(тегло само в Kg)Сайра(Scombresox saurus)КалмарЖива примамкаДругиNoТегло kgNoKgNoKgNoKgNoKgNoKgNoKgNoKgNoKgNoKgNoKgТегло при Разтоварване (в Kg)Забележки1 — Използвайте една таблица на месец и един ред на ден2 — В края на всеки рейс изпратете копие от бордовия дневник на вашия кореспондент или на IССАТ, Calle Corazón de María, 8, 28002 Мадрид, Испания.3 — Под ден се разбира денят, в който са хвърлени въдиците.4 — Риболовна зона се отнася до позицията на кораба. Закръглете минутите и запишете градусите на географската ширина и дължина. Уверете се, че записвате N/S и E/W.5 — Последна въдица (тегло при разтоварване) се попълва само в края на рейса. Записва се действителното тегло в момента на разтоварването.6 — Всички докладвани тук данни остават строго поверителни.Въже майкаЖива примамкаСейнер за риболов с кошТралOutros (други)+++++ TIFF +++++СЪДОВЕ ЗА РИБОЛОВ НА РИБА ТОН—СЕЙНЕРИ—СЪДОВЕ ЗА РИБОЛОВ С ВЪДИЦИИМЕ НА КОРАБАКАПИТАНПРИСТАНИЩЕ НА ТРЪГВАНЕ ...ПРИСТАНИЩЕ НА ПРИСТИГАНЕСтраница NoДАТА ... ЧАС ...ДАТА ... ЧАС ...LOCH ...LOCH ...ДатаПозиция при изтегляне, иначе в 12,00 ч.Номер на изтеглянеОценка на количеството уловNo на кораба за съхранениеКоментарОтломкаФизически условияХеликоптерБял тонЛистао (ивичест тон)Дебел (големоок) тонДруг видНа път или в търсене — изхвърлени птици — вид пасаж, смес от видове — разни – време на изтеглянеПовърхностТечения посока скоростВидимост (в мили) небеСъстояние море вятърРазмерkgТонажtРазмерkgТонажtРазмерkgТонажtРазмерkgТонажtОбщо+++++ TIFF +++++--------------------------------------------------Допълнение 3Двете страни по споразумението ще се консултират впоследствие в рамките на съвместния комитет, за да определят разпоредбите, приложими към системата за сателитно наблюдение на корабите (VMS), и координатите на риболовната зона на


text:
 23.3.2022
 BG
 Официален вестник на Европейския съюз
 L 95/143
 СПОРАЗУМЕНИЕ
 между Европейския съюз, от една страна, и Израел, от друга страна, относно участието на Израел в програмата на Съюза „Хоризонт Европа“ — рамкова програма за научни изследвания и иновации“
 Европейската комисия (наричана по-нататък „Комисията“), от името на Европейския съюз,
 от една страна,
 и
 правителството на Държавата Израел (наричано по-нататък „Израел“),
 от друга страна,
 наричани по-нататък „страните“,
 КАТО ИМАТ ПРЕДВИД, че в протокола (1) към Евро-средиземноморското споразумение (2) за асоцииране между Европейските общности и техните държави членки, от една страна, и Държавата Израел, от друга страна, относно Рамково споразумение между Европейската общност и Държавата Израел за общите принципи на участие на Държавата Израел в програмите на Общността, наричан по-нататък „протокола към Евро-средиземноморското споразумение“, се установяват общите принципи за участието на Израел в програмите на Съюза, като Комисията и компетентните органи на Израел определят специфичните принципи и условия, включително финансовите вноски, по отношение на посоченото участие във всяка отделна програма (3).
 КАТО ИМАТ ПРЕДВИД, че програмата на Европейския съюз „Хоризонт Европа“ — рамкова програма за научни изследвания и иновации“ (наричана по-нататък „програма „Хоризонт Европа“), бе създадена с Регламент (ЕС) 2021/695 на Европейския парламент и на Съвета (4);
 КАТО ВЗЕМАТ ПРЕДВИД усилията на Европейския съюз да ръководи действията, като обедини усилията си с тези на своите международни партньори, за справяне с глобалните предизвикателства в съответствие с плана за действие в полза на хората, планетата и благоденствието в Програмата на ООН „Да преобразим света: програма до 2030 г. за устойчиво развитие“, и като отчитат факта, че научните изследвания и иновациите са ключови фактори и основни инструменти за основан на иновации устойчив растеж, за икономическа конкурентоспособност и привлекателност;
 КАТО ПРИЗНАВАТ общите принципи, залегнали в Регламент (ЕС) 2021/695;
 КАТО ОТЧИТАТ целите на обновеното европейско научноизследователско пространство, насочени към изграждане на общо научно-технологично пространство, към създаване на единен пазар за изследвания и иновации, към насърчаване и улесняване на сътрудничеството между университетите и обмена на най-добри практики и привлекателни научноизследователски кариери, към улесняване на презграничната и междусекторната мобилност на изследователите, към насърчаване на свободното движение на научни знания и иновации и зачитането на академичната свобода и свободата на научните изследвания, към подпомагане на научното образование и комуникационните дейности и насърчаване на конкурентоспособността и привлекателността на участващите икономики, както и че асоциираните държави са ключови партньори в това начинание;
 КАТО ПОДЧЕРТАВАТ ролята на европейските партньорства за справяне с някои от най-спешните предизвикателства, пред които е изправена Европа, чрез съгласувани инициативи за научни изследвания и иновации, които допринасят значително за онези приоритети на Европейския съюз в областта на научните изследвания и иновациите, които изискват критична маса и дългосрочна визия, както и значението на участието на асоциираните държави в тези партньорства;
 КАТО СЕ СТРЕМЯТ да създадат взаимноизгодни условия за откриване на достойни работни места, за укрепване и подкрепа на екосистемите за иновация на страните чрез подпомагане на предприятията да въвеждат иновации и да се разрастват на пазарите на страните, както и чрез улесняване на възприемането и внедряването на иновации, включително на дейности за изграждане на капацитет, и на тяхната достъпност;


text:
КАТО ПРИЗНАВАТ, че реципрочното участие в програмите за научни изследвания и иновации следва да осигури взаимни ползи, като същевременно отчитат, че страните си запазват правото да ограничават или поставят условия за участие в своите програми за научни изследвания и иновации, в това число конкретно във връзка с действия, които са свързани с техни стратегически активи или интереси, както и с тяхната независимост или сигурност;
 КАТО ВЗЕМАТ ПРЕДВИД общите цели, ценности и силни връзки на страните в областта на научните изследвания и иновациите, установени в миналото чрез споразуменията за асоцииране по следващите рамкови програми, и като признават общото желание на страните за по-нататъшно развитие, укрепване, стимулиране и разширяване на техните отношения и сътрудничеството в тази област,
 СЕ СПОРАЗУМЯХА ЗА СЛЕДНОТО:
 Член 1
 Обхват на сътрудничеството
 1. Израел участва като асоциирана държава и допринася за всички части на Рамковата програма за научни изследвания и иновации „Хоризонт Европа“ (наричана по-нататък програма „Хоризонт Европа“), предвидена в член 4 от Регламент (ЕС) 2021/695 и изпълнявана чрез специфичната програма, създадена с Решение (ЕС) 2021/764 (5), в техните най-актуални версии, и чрез финансова вноска към Европейския институт за иновации и технологии.
 2. Регламент (ЕС) 2021/819 на Европейския парламент и на Съвета (6) и Решение (ЕС) 2021/820 (7), в техните най-актуални версии, се прилагат по отношение на участието на правни субекти от Израел в общностите на знание и иновации.
 Член 2
 Ред и условия за участие в програма „Хоризонт Европа“
 1. Израел участва в програма „Хоризонт Европа“ в съответствие с условията, предвидени в протокола към Евро-средиземноморското споразумение, и при реда и условията, предвидени в настоящото споразумение, в правните актове по член 1 от настоящото споразумение, както и във всички други разпоредби, отнасящи се до изпълнението на програма „Хоризонт Европа“, в техните най-актуални версии.
 2. Освен ако е предвидено друго в реда и условията по параграф 1 от настоящия член, включително в изпълнение на член 22, параграф 5 от Регламент (ЕС) 2021/695, установените в Израел правни субекти може да участват в непреки действия по програма „Хоризонт Европа“ при ред и условия, равностойни на приложимите за установените в Европейския съюз правни субекти, включително зачитането на ограничителните мерки на Европейския съюз (8).
 3. Преди да вземе решение за това дали правните субекти, установени в Израел, отговарят на условията за участие в действие, свързано със стратегически активи или интереси на Европейския съюз, както и с неговата независимост или сигурност, съгласно член 22, параграф 5 от Регламент (ЕС) 2021/695, Комисията може да поиска конкретна информация или гаранции, като:
 а)
 информация за това дали на установените в Европейския съюз правни субекти е бил или ще бъде предоставен реципрочен достъп до съществуващи и планирани програми, проекти или части от тях на Израел, равностойни на съответното действие по програма „Хоризонт Европа“;
 б)
 информация за това дали Израел разполага с национален механизъм за скрининг на инвестициите и с гаранции, че органите на Израел ще докладват на Комисията и ще провеждат консултации с нея всеки път, когато при прилагането на такъв механизъм са получили информация за планирани чуждестранни инвестиции/поглъщане от страна на субект, установен или контролиран извън Израел,


text:
на израелски правен субект, който е получил финансиране по програма „Хоризонт Европа“ за действия, свързани със стратегически активи и интереси на Европейския съюз, както и с неговата независимост и сигурност, при условие че Комисията предостави на Израел списък на съответните правни субекти, установени в Израел, с които е подписала споразумения за безвъзмездна помощ; и
 в)
 гаранции, че нито един от резултатите, технологиите, услугите и продуктите, разработени в рамките на съответните действия от правни субекти, установени в Израел, не подлежи на ограничения при износа им за държави — членки на ЕС, по време на действието и в продължение на четири години след неговото приключване. Израел ще споделя на годишна база актуален списък на адресатите на национални ограничения върху износа по време на действието и в продължение на четири години след неговото приключване.
 4. Установените в Израел правни субекти може да участват в дейности на Съвместния изследователски център (СИЦ) при ред и условия, равностойни на приложимите за установените в Европейския съюз правни субекти, освен ако са необходими ограничения, целящи да се гарантира съгласуваност с обхвата на участие вследствие на прилагането на параграфи 2 и 3 от настоящия член.
 5. Когато Европейският съюз изпълнява програмата „Хоризонт Европа“ чрез прилагане на членове 185 и 187 от Договора за функционирането на Европейския съюз, Израел и израелските правни субекти могат да участват в правните структури, създадени по силата на тези разпоредби, при спазване на правните актове на Европейския съюз, които са били или ще бъдат приети за създаването на посочените правни структури.
 6. Представителите на Израел имат право да участват като наблюдатели в комитета, посочен в член 14 от Решение (ЕС) 2021/764, без право на глас и по точки от дневния ред, които засягат Израел.
 Представителите на Израел не присъстват по време на гласуването в посочените комитети. Резултатът от него се съобщава на Израел.
 Участието, посочено в настоящия параграф, е в същата форма, включително процедурите за получаване на информация и документация, като приложимата за представителите на държавите — членки на Европейския съюз.
 7. Правата на Израел на представителство и участие в Комитета за европейското научноизследователско пространство и подгрупите в него са същите като правата на асоциираните държави.
 8. Представителите на Израел имат право да участват като наблюдатели в управителния съвет на JRC, без право на глас. При спазване на това условие такова участие се урежда от същите правила и процедури, които се прилагат към представителите на държавите — членки на Европейския съюз, включително правото на изказване и процедурите за получаване на информация и документация във връзка с въпрос, който засяга Израел.
 9. Израел може да участва в консорциум за европейска научноизследователска инфраструктура (ERIC) в съответствие с Регламент (ЕО) No 723/2009 на Съвета (9), в неговата най-актуална версия, и с правния акт за създаване на ERIC.
 10. Пътните и дневните разходи, извършени от представителите и експертите от Израел за целите на тяхното участие като наблюдатели в работата на комитета, посочен в член 14 от Решение (ЕС) 2021/764, или в други заседания, свързани с изпълнението на програма „Хоризонт Европа“, се възстановяват от Европейския съюз на същото основание и


text:
в съответствие с процедурите, приложими за представителите на държавите — членки на Европейския съюз.
 11. В рамките на съществуващите разпоредби страните полагат всички усилия, включително в съответствие със законите и процедурните правила относно законното влизане и пребиваване в Израел или в Европейския съюз, според случая, за да улесняват свободното движение и пребиваване на учените, които участват в дейностите, обхванати от настоящото споразумение, както и да улесняват презграничното движение на стоки и услуги, предназначени за използване в такива дейности.
 Член 3
 Финансова вноска
 1. Участието на Израел или израелски правни субекти в програма „Хоризонт Европа“ се обуславя от финансовия принос на Израел към програмата и свързаните с нея разходи за управление, изпълнение и оперативни разходи съгласно общия бюджет на Европейския съюз (наричан по-нататък „бюджет на Съюза“).
 2. Финансовата вноска е под формата на сума, състояща се от:
 а)
 оперативна вноска; и
 б)
 такса за участие.
 3. Финансовата вноска е под формата на годишно плащане, извършвано на един транш, дължимо най-късно през месец май.
 4. Оперативната вноска покрива оперативните разходи и разходите за подкрепа на програмата и допълва, както по отношение на бюджетните кредити за поети задължения, така и на бюджетните кредити за плащания, сумите, записани в окончателно приетия бюджет на Съюза за програма „Хоризонт Европа“, включително всички предоставени отново бюджетни кредити, съответстващи на отменени бюджетни задължения съгласно член 15, параграф 3 от Регламент (ЕС, Евратом) 2018/1046 на Европейския парламент и на Съвета (10), в неговата най-актуална версия (наричан по-нататък „Финансов регламент“), и увеличени с външните целеви приходи, които не произтичат от финансови вноски по програма „Хоризонт Европа“ от други донори (11).
 За външните целеви приходи, разпределени за програма „Хоризонт Европа“ на основание на член 3, параграф 1 от Регламент (ЕС) 2020/2094 на Съвета за създаване на Инструмент на Европейския съюз за възстановяване с цел подкрепа на възстановяването след кризата, свързана с COVID-19 (12), това увеличение съответства на годишните бюджетни кредити, посочени в документите, придружаващи проектобюджета за програма „Хоризонт Европа“.
 5. Първоначалната оперативна вноска се основава на алгоритъм за вноските, определен като съотношението на брутния вътрешен продукт (БВП) на Израел по пазарни цени към БВП на Европейския съюз по пазарни цени. БВП по пазарни цени, които ще бъдат приложени, се определят от специализираните служби на Комисията въз основа на най-актуалните налични статистически данни за изчисления на бюджета през годината, предхождаща годината, в която се дължи годишното плащане. Чрез дерогация за 2021 г. първоначалната оперативна вноска се основава на БВП за 2019 г. по пазарни цени. Корекциите на този алгоритъм за вноските са посочени в приложение I.
 6. Първоначалната оперативна вноска се изчислява, като коригираният алгоритъм за вноските се прилага спрямо първоначалните бюджетни кредити за поети задължения, записани в бюджета на Европейския съюз, окончателно приет за съответната година за финансиране на програма „Хоризонт Европа“, увеличени в съответствие с параграф 4 от настоящия член.
 7. Таксата за участие е 4 % от годишната първоначална оперативна вноска, изчислена в съответствие с параграфи 5 и 6 от настоящия член, и се въвежда поетапно, както е посочено в приложение I. Таксата за участие не подлежи на корекции


text:
със задна дата.
 8. Първоначалната оперативна вноска за година N може да бъде коригирана съответно нагоре или надолу със задна дата в течение на една или повече последващи години въз основа на поетите бюджетни задължения по бюджетните кредити за поети задължения за тази година N, увеличени в съответствие с параграф 4 от настоящия член, въз основа на изпълнението им чрез правни задължения и на тяхната отмяна. Подробни разпоредби за прилагането на настоящия член се съдържат в приложение I.
 9. Европейският съюз предоставя на Израел информация във връзка с нейното финансово участие, която е включена в информацията за бюджета, счетоводството, изпълнението и оценката, предоставена на органите на Европейския съюз по бюджета и по освобождаване от отговорност във връзка с изпълнението на бюджета по програмата „Хоризонт Европа“. Тази информация се предоставя при надлежно спазване на правилата на Европейския съюз и на Израел за поверителност и защита на данните, без да се засяга информацията, която Израел има право да получи съгласно приложение III.
 10. Всички вноски на Израел или плащания от Европейския съюз, както и изчисляването на дължимите или подлежащите на получаване суми, се извършват в евро.
 Член 4
 Механизъм за автоматична корекция
 1. Прилага се механизъм за автоматична корекция на първоначалната оперативна вноска на Израел за година N, коригирана в съответствие с член 3, параграф 8, и се изчислява през година N+2. Той се основава на резултатите от дейността на Израел и израелските правни субекти по частите на програмата „Хоризонт Европа“, които се изпълняват чрез безвъзмездни средства, отпуснати по състезателна процедура, финансирани от бюджетни кредити за поети задължения от година N, увеличени в съответствие с член 3, параграф 4.
 Размерът на автоматичната корекция се изчислява въз основа на разликата между:
 a)
 първоначалните суми на правните задължения за безвъзмездни средства, отпуснати по състезателна процедура, за които са сключени споразумения с Израел или с израелски правни субекти, финансирани от бюджетни кредити за поети задължения за година N, увеличени в съответствие с член 3, параграф 4;
 и
 б)
 съответната оперативна вноска за година N, платена от Израел, коригирана съгласно член 3, параграф 8, с изключение на разходите, различни от разходи за мерки, финансирани от бюджетни кредити за поети задължения от година N, увеличени в съответствие с член 3, параграф 4.
 2. Когато сумата, посочена в параграф 1, независимо дали тази сума е положителна или отрицателна величина, надвишава 8 % от съответната първоначална оперативна вноска, коригирана съгласно член 3, параграф 8, първоначалната оперативна вноска на Израел за година N се коригира. Сумата, която Израел дължи или която трябва да получи като допълнителна вноска или намаление на вноската на Израел съгласно механизма за автоматична корекция, е сумата, надвишаваща този праг от 8 %. Сумата под този праг от 8 % няма да бъде вземана предвид при изчисляване на допълнителната вноска, която е дължима или която ще бъде компенсирана.
 3. Подробни правила относно механизма за автоматична корекция се съдържат в приложение I.
 Член 5
 Реципрочност
 1. Правните субекти, установени в Европейския съюз, могат да участват в програми, проекти или части от тях на Израел, равностойни на програмата „Хоризонт


text:
Европа“, в съответствие със законовите и подзаконовите разпоредби на Израел и израелските правителствени директиви, процедури, правила, програми, планове и механизми за подкрепа, включително тези, уреждащи действието на такива програми, проекти или части от тях.
 2. Списъкът на равностойните програми, проекти или части от тях на Израел, отворени за участие на правни субекти, установени в Европейския съюз, се съдържа в част I от приложение II. Израел предприема необходимите мерки, за да отвори постепенно своите програми, проекти или части от тях, посочени в част II от приложение II, за участие на правни субекти, установени в Европейския съюз.
 3. Финансирането от Израел на правни субекти, установени в Европейския съюз, е предмет на законовите и подзаконовите разпоредби на Израел и израелските правителствени директиви, процедури, правила, програми, планове и механизми за подкрепа, включително тези, уреждащи действието на програми и проекти за изследвания и иновации или части от тях. Когато не е осигурено финансиране, установените в Европейския съюз правни субекти могат да участват със собствени средства.
 Член 6
 Отворена наука
 Страните взаимно популяризират и насърчават практиките на отворената наука в своите съответни програми, проекти или части от тях в съответствие с правилата на програма „Хоризонт Европа“ и законовите и подзаконовите разпоредби на Израел и израелските правителствени директиви, процедури, правила, програми, планове и механизми за подкрепа, включително тези, уреждащи действието на такива програми, проекти или части от тях.
 Член 7
 Мониторинг, оценка и докладване
 1. Без да се засягат отговорностите на Комисията, на Европейската служба за борба с измамите (OLAF) и на Европейската сметна палата, свързани с мониторинга и оценката на програма „Хоризонт Европа“, участието на Израел в програмата е предмет на непрекъснат мониторинг на партньорски начала от страна на Комисията и Израел.
 2. Правилата относно доброто финансово управление, включително финансовия контрол, събирането на вземания и други мерки за борба с измамите във връзка с финансирането от Европейския съюз съгласно настоящото споразумение, се съдържат в приложение III.
 Член 8
 Съвместен комитет за научни изследвания и иновации ЕС—Израел
 1. С настоящото споразумение се създава Съвместен комитет за научни изследвания и иновации ЕС—Израел (наричан по-нататък „Съвместен комитет ЕС—Израел“). Задачите на Съвместния комитет ЕС—Израел включват:
 а)
 оценка, анализ и преглед на изпълнението на настоящото споразумение, по-специално:
 i)
 участието и резултатите от дейността на правните субекти от Израел в програма „Хоризонт Европа“;
 ii)
 нивото на (взаимна) отвореност към правните субекти, установени във всяка от страните, за участие в програми, проекти или части от тях на другата страна;
 iii)
 прилагането на механизма за финансова вноска и механизма за автоматична корекция в съответствие с членове 3 и 4;
 iv)
 обмен на информация и разглеждане на всички възможни въпроси във връзка с използването на резултатите, включително правата върху интелектуалната собственост;
 б)
 обсъждане, по искане на някоя от страните, на ограниченията, прилагани или планирани от страните, върху достъпа до техните съответни програми за научни изследвания и иновации, включително по-специално за действия, свързани с техните стратегически активи или интереси, както и с тяхната независимост или сигурност;
 в)
 проучване на начини за подобряване и развитие на сътрудничеството;
 г)
 съвместно обсъждане на бъдещите насоки и приоритети на политиките,


text:
свързани с изследванията и иновациите и с планирането на научни изследвания от общ интерес; и
 д)
 обмен на информация, наред с другото във връзка с ново законодателство, решения или национални програми за научни изследвания и иновации, които са от значение за прилагането на настоящото споразумение.
 2. Съвместният комитет ЕС—Израел, който се състои от представители на Европейския съюз и на Израел, приема свой процедурен правилник.
 3. Съвместният комитет ЕС—Израелможе да реши да създаде ad hoc работни групи/консултативни органи на експертно равнище, които да го подпомагат при изпълнението на настоящото споразумение.
 4. Съвместният комитет ЕС—Израел заседава най-малко веднъж годишно и, когато това се налага от особени обстоятелства, по искане на някоя от страните. Европейският съюз и националният орган за технологични иновации на Държавата Израел се редуват да организират заседанията и да бъдат техни домакини.
 5. Съвместният комитет ЕС—Израел работи непрекъснато чрез обмен на относима информация чрез всякакви средства за комуникация, по-специално във връзка с участието/резултатите от дейността на правните субекти от Израел. При необходимост Съвместният комитет ЕС—Израел може да осъществява дейността си писмено.
 Член 9
 Заключителни разпоредби
 1. Настоящото споразумение влиза в сила на датата, на която страните по него са се уведомили взаимно за приключването на вътрешните процедури, необходими за тази цел.
 2. Настоящото споразумение се прилага от 1 януари 2021 г. То остава в сила толкова време, колкото е необходимо за приключването на всички проекти, действия, дейности или части от тях, финансирани по програма „Хоризонт Европа“, всички действия, необходими за защита на финансовите интереси на Европейския съюз и всички финансови задължения, произтичащи от изпълнението на настоящото споразумение между страните.
 3. Прилагането на настоящото споразумение може да бъде спряно от Европейския съюз в случай на частично или пълно неплащане на финансовата вноска, дължима от Израел по силата на настоящото споразумение.
 В случай на неплащане, което може значително да застраши изпълнението и управлението на програма „Хоризонт Европа“, Комисията изпраща официално напомнително писмо. Когато в срок от 20 работни дни от официалното напомнително писмо не бъде извършено плащане, Комисията уведомява Израел за спирането на прилагането на настоящото споразумение чрез официално уведомително писмо, което поражда действие 15 дни след получаването му от Израел.
 В случай че прилагането на настоящото споразумение бъде спряно, правните субекти, установени в Израел, няма да отговарят на условията за участие в процедури за възлагане, които все още не са приключили към момента, от който спирането започне да поражда действие. Процедура за възлагане се счита за приключена, когато в резултат на тази процедура са поети правни задължения.
 Спирането не засяга правните задължения, поети по отношение на установени в Израел правни субекти, преди спирането да е започнало да поражда действие. Настоящото споразумение продължава да се прилага по отношение на такива правни задължения.
 Европейският съюз незабавно уведомява Израел, след като целият размер на дължимата финансова вноска бъде получен от Европейския съюз. Спирането се отменя незабавно от момента на това уведомление.
 Считано от датата на отмяна на спирането правните субекти от Израел отново отговарят на условията за участие в процедури за възлагане, започнали след тази дата, и в процедури за възлагане, започнали преди тази


text:
дата, за които сроковете за подаване на заявленията не са изтекли.
 4. Всяка от страните може да прекрати настоящото споразумение по всяко време с писмено уведомление, с което информира за намерението си да го прекрати. Прекратяването поражда действие три календарни месеца след датата, на която писменото уведомление стигне до своя получател. Датата, на която прекратяването поражда действие, е датата на прекратяване за целите на настоящото споразумение.
 5. Когато настоящото споразумение бъде прекратено в съответствие с параграф 4 от настоящия член, страните се договарят, че:
 a)
 проектите, действията, дейностите или частите от тях, по отношение на които са били поети правни задължения и/или след влизането в сила на настоящото споразумение и преди настоящото споразумение да бъде прекратено, продължават до приключването им съгласно условията, предвидени в настоящото споразумение;
 б)
 годишната финансова вноска за година N, в която настоящото споразумение бъде прекратено, се изплаща изцяло в съответствие с член 3. Оперативната вноска за година N се коригира в съответствие с член 3, параграф 8 и в съответствие с член 4 от настоящото споразумение. Платената такса за участие за година N не се коригира; и
 в)
 след годината, през която настоящото споразумение бъде прекратено, първоначалните оперативни вноски, платени за годините, през които се е прилагало настоящото споразумение, се коригират в съответствие с член 3, параграф 8 и се коригират автоматично в съответствие с член 4 от настоящото споразумение.
 Страните уреждат по взаимно съгласие всички други последици, произтичащи от прекратяването на настоящото споразумение.
 6. Настоящото споразумение може да бъде изменяно само писмено по взаимно съгласие на страните. Измененията влизат в сила при спазване на същата процедура като тази, приложима за влизането в сила на настоящото споразумение.
 7. Приложенията към настоящото споразумение съставляват неразделна част от него.
 8. В съответствие с политиката на ЕС настоящото споразумение няма да се прилага по отношение на географските райони, които са попаднали под управлението на Държавата Израел след 5 юни 1967 г. Тази позиция не следва да се тълкува като засягаща принципната позиция на Израел по въпроса. Страните съответно се споразумяват, че прилагането на настоящото споразумение не засяга статута на посочените райони.
 Настоящото споразумение се съставя в два екземпляра на английски език и на иврит, като всеки текст е еднакво автентичен. При разлики в тълкуването предимство има текстът на английски език.
 Съставено в Брюксел, на 6-я ден от декември 2021 година, което съответства на 2-я ден от тевет 5782 година от еврейския календар.
 За Европейската комисия, от името на Европейския съюз,
 Мария ГАБРИЕЛ
 Комисар по въпросите на иновациите, научните изследвания, културата, образованието и младежта
 За правителството на Държавата Израел
 Haim REGEV
 Посланик на Държавата Израел към ЕС и НАТО
 (1) ОВ L 129, 17.5.2008 г., стр. 40.
 (2) ОВ L 147/3, 21.6.2000 г., стр. 3.
 (3) Настоящото споразумение представлява и има същите правни последици като Меморандума за разбирателство, посочен в протокола към Евро-средиземноморското споразумение относно общите принципи, уреждащи участието на Държавата Израел в общностните програми.
 (4) Регламент (ЕС) 2021/695 на Европейския парламент и на Съвета от 28 април 2021 г. за създаване на Рамковата програма за научни изследвания и иновации


text:
„Хоризонт Европа“, за определяне на нейните правила за участие и разпространение на резултатите и за отмяна на регламенти (ЕС) No 1290/2013 и (ЕС) No 1291/2013 (ОВ L 170, 12.5.2021 г., стр. 1).
 (5) Решение (ЕС) 2021/764 на Съвета от 10 май 2021 г. за създаване на специфична програма за изпълнение на Рамковата програма за научни изследвания и иновации „Хоризонт Европа“ и за отмяна на Решение 2013/743/ЕС (ОВ L 167 I, 12.5.2021 г., стр. 1).
 (6) Регламент (ЕС) 2021/819 на Европейския парламент и на Съвета от 20 май 2021 г. относно Европейския институт за иновации и технологии (преработен текст) (ОВ L 189, 28.5.2021 г., стр. 61).
 (7) Решение (ЕС) 2021/820 на Европейския парламент и на Съвета от 20 май 2021 година относно Стратегическата иновационна програма на Европейския институт за иновации и технологии (EIT) за периода 2021—2027 г.: стимулиране на таланта и капацитета на Европа за иновации и за отмяна на Решение No 1312/2013/ЕС (ОВ L 189, 28.5.2021 г., стр. 91).
 (8) Ограничителните мерки на ЕС се приемат на основание на член 29 от Договора за Европейския съюз или член 215 от Договора за функционирането на Европейския съюз.
 (9) Регламент (ЕО) No 723/2009 на Съвета от 25 юни 2009 г. относно правната рамка на Общността за консорциум за европейска научноизследователска инфраструктура (ERIC) (OB L 206, 8.8.2009 г., стр. 1).
 (10) Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) No 1296/2013, (ЕС) No 1301/2013, (ЕС) No 1303/2013, (ЕС) No 1304/2013, (ЕС) No 1309/2013, (ЕС) No 1316/2013, (ЕС) No 223/2014 и (ЕС) No 283/2014 и на Решение No 541/2014/ЕС и за отмяна на Регламент (ЕС, Евратом) No 966/2012 (ОВ L 193, 30.7.2018 г., стр. 1).
 (11) Това включва по-специално средствата от Инструмента на Европейския съюз за възстановяване, създаден с Регламент (ЕС) 2020/2094 на Съвета от 14 декември 2020 г. за създаване на Инструмент на Европейския съюз за възстановяване с цел подкрепа на възстановяването след кризата, свързана с COVID-19 (ОВ L 433 I, 22.12.2020 г., стр. 23.).
 (12) ОВ L 433 I, 22.12.2020 г., стр. 23.
 ПРИЛОЖЕНИЕ I
 Правила относно финансовата вноска на Израел по програма „Хоризонт Европа“ (2021—2027 г.)
 I. Изчисляване на финансовата вноска на Израел
 1.
 Финансовата вноска на Израел по програма „Хоризонт Европа“ се определя на годишна база пропорционално на сумата, налична през дадената година в бюджета на Съюза за бюджетни кредити за поети задължения, необходими за управлението, изпълнението и функционирането на програма „Хоризонт Европа“, увеличени в съответствие с член 3, параграф 4 от настоящото споразумение.
 2.
 Таксата за участие, предвидена в член 3, параграф 7 от настоящото споразумение, се внася поетапно, както следва:
 —
 2021 г.: 0,5 %;
 —
 2022 г.: 1 %;
 —
 2023 г.: 1,5 %;
 —
 2024 г.: 2 %;
 —
 2025 г.: 2,5 %;
 —
 2026 г.: 3 %;
 —
 2027 г.: 4 %.
 3.
 В съответствие с член 3, параграф 5 от настоящото споразумение първоначалната оперативна вноска, която трябва да бъде платена от Израел за


text:
участието ѝ в програма „Хоризонт Европа“, ще бъде изчислена за съответните финансови години чрез прилагане на корекция на алгоритъма за вноските.
 Корекцията на алгоритъма за вноските е:
 Коригиран алгоритъм за вноските = Алгоритъм за вноските × Коефициент
 Коефициентът, използван за горното изчисление за коригиране на алгоритъма за вноските, е 0,93.
 4.
 В съответствие с член 3, параграф 8 от настоящото споразумение първата корекция, свързана с изпълнението на бюджета за година N, се извършва през година N+1, когато първоначалната оперативна вноска за година N се коригира нагоре или надолу с разликата между:
 а)
 коригираната вноска, изчислена чрез прилагане на алгоритъма за вноските, коригиран за година N към сумата от:
 i.
 размера на поетите бюджетни задължения въз основа на бюджетни кредити за поети задължения, разрешени за година N в рамките на гласувания бюджет на Европейския съюз, и на предоставени отново бюджетни кредити, съответстващи на отменени бюджетни задължения; и
 ii.
 всички бюджетни кредити за поети задължения, основани на външни целеви приходи, които не са резултат от финансови вноски по програма „Хоризонт Европа“ от други донори и които са били налични в края на година N (1). За външните целеви приходи, разпределени по програма „Хоризонт Европа“ съгласно член 3, параграф 1 от Регламент (ЕС) 2020/2094 на Съвета за създаване на Инструмент на Европейския съюз за възстановяване с цел подкрепа на възстановяването след кризата, свързана с COVID-19 (2), годишните индикативни суми в програмирането на МФР се използват за целите на изчисляване на коригираната вноска.
 б)
 и първоначалната оперативна вноска от година N.
 Считано от година N+2 и през всяка следваща година, докато всички бюджетни задължения, финансирани от бюджетни кредити за поети задължения от година N, увеличени в съответствие с член 3, параграф 4 от настоящото споразумение, бъдат изплатени или отменени, и най-късно 3 години след края на програма „Хоризонт Европа“, Съюзът изчислява корекция на оперативната вноска за година N, като намалява оперативната вноска на Израел със сумата, получена чрез прилагане на коригирания алгоритъм за вноските за година N към отменените всяка година бюджетни задължения по поети задължения от година N, финансирани от бюджета на Съюза или от предоставени отново бюджетни кредити за отменени бюджетни задължения.
 Ако бъдат отменени сумите, произтичащи от външни целеви приходи за година N (за да се включат бюджетните кредити за поети задължения и — за сумите съгласно Регламент (ЕС) 2020/2094 на Съвета — годишните индикативни суми в програмирането на МФР), които не произтичат от финансови вноски по програма „Хоризонт Европа“ от други донори, оперативната вноска на Израел се намалява със сумата, получена чрез прилагане на алгоритъма за вноските, коригиран за година N, към отменената сума.
 II. Автоматична корекция на оперативната вноска на Израел
 1.
 За изчисляването на автоматичната корекция, посочена в член 4 от настоящото споразумение, се прилагат следните условия:
 а)
 „безвъзмездни средства, отпуснати по състезателна процедура“ означава безвъзмездни средства, отпуснати чрез конкурси, при които крайните бенефициери могат да бъдат идентифицирани към момента на изчисляване на автоматичната корекция. Изключва се финансова подкрепа за трети страни по смисъла на член 204 от Финансовия регламент;
 б)
 когато е подписано правно задължение с консорциум,


text:
сумите, използвани за установяване на първоначалните суми на правното задължение, са кумулативните суми, разпределени на бенефициери — израелски правни субекти, в съответствие с индикативната разбивка на бюджета по споразумението за отпускане на безвъзмездни средства;
 в)
 всички суми на правни задължения, съответстващи на безвъзмездни средства, отпуснати по състезателна процедура, се установяват с помощта на електронната система на Европейската комисия eCorda и се извличат втората сряда от месец февруари на година N+2;
 г)
 „разходи, различни от разходи за мерки“ означава разходи по програмата, различни от безвъзмездни средства, отпуснати по състезателна процедура, включително разходи за подкрепа, специфична за програмата администрация, други действия (3);
 д)
 сумите, разпределени на международни организации като правни субекти — крайни бенефициери (4), се смятат за разходи, различни от разходи за мерки.
 2.
 Механизмът се прилага, както следва:
 а)
 автоматичните корекции за година N във връзка с изпълнението на бюджетни кредити за поети задължения за година N, увеличени в съответствие с член 3, параграф 4 от настоящото споразумение, се прилагат през година N+2 въз основа на данните за година N и година N+1 от e-Corda, посочени в точка II, параграф 1, буква в) от настоящото приложение, след като всички корекции в съответствие с член 3, параграф 8 от настоящото споразумение са били приложени към вноската на Израел по програма „Хоризонт Европа“. Разглежданата сума ще бъде сумата на отпуснатите по състезателна процедура безвъзмездни средства, за които са налични данни, към момента на изчисляване на корекцията.
 б)
 считано от година N+2 до 2029 г. сумата на автоматичната корекция се изчислява за година N, като се взема разликата между:
 i.
 общия размер на безвъзмездните средства, отпуснати по състезателна процедура, разпределени на Израел или израелски правни субекти като поети задължения по бюджетните кредити за година N; и
 ii.
 сумата на коригираната оперативна вноска за Израел за година N, умножена по съотношението между:
 А.
 сумата на безвъзмездните средства, отпуснати по състезателна процедура, за бюджетните кредити за поети задължения за година N, увеличени в съответствие с член 3, параграф 4 от настоящото споразумение; и
 Б.
 общата сума на всички разрешени бюджетни кредити за поети задължения за година N, включително разходите, различни от разходи за мерки.
 III. Плащане на финансовата вноска на Израел, плащане на направените корекции върху оперативната вноска на Израел и плащане на автоматичната корекция, приложима за оперативната вноска на Израел
 1.
 Комисията съобщава на Израел възможно най-скоро и най-късно при отправяне на първата покана за внасяне на средства за финансовата година следната информация:
 а.
 сумите на бюджетните кредити за поети задължения в бюджета на Съюза, окончателно приети за въпросната година за бюджетните редове, покриващи участието на Израел в програма „Хоризонт Европа“, увеличени, ако е приложимо, в съответствие с член 3, параграф 4 от настоящото споразумение;
 б.
 сумата на таксата за участие, посочена по член 3, параграф 7 от настоящото споразумение;
 в.
 от година N+1 на изпълнението на програма „Хоризонт Европа“ — изпълнението на бюджетните кредити за поети задължения, съответстващи на бюджетна година N, увеличени в съответствие с член 3, параграф 4 от настоящото споразумение и нивото на отменени бюджетни задължения;
 г.
 за частта от


text:
програма „Хоризонт Европа“, за която такава информация е необходима за изчисляване на автоматичната корекция — нивото на поетите задължения в полза на правните субекти от Израел, с разбивка според съответната година на бюджетните кредити, и съответното общо ниво на поети задължения.
 Въз основа на своя проектобюджет Комисията предоставя прогнозна информация за следващата година по букви а) и б) възможно най-скоро и най-късно до 1 септември на финансовата година.
 2.
 Най-късно през април на всяка финансова година Комисията отправя към Израел покана за внасяне на средства, съответстващи на нейната вноска съгласно настоящото споразумение.
 Във всяка покана за внасяне на средства се предвижда плащането на вноската на Израел да се извърши не по-късно от 30 дни след отправянето на поканата.
 За първата година от изпълнението на настоящото споразумение Комисията отправя еднократна покана за внасяне на средства в срок от 60 дни от подписването на настоящото споразумение.
 3.
 Всяка година, считано от 2023 г., поканата за внасяне на средства отразява също и размера на автоматичната корекция, приложима за платената за година N-2 оперативна вноска.
 Поканата за внасяне на средства, отправена най-късно през април, може също така да включва и корекции на финансовата вноска, платена от Израел за изпълнението, управлението и функционирането на предишни рамкови програми за научни изследвания и иновации, в които Израел е участвала.
 За всяка от финансовите години 2028, 2029 и 2030 сумата, произтичаща от приложената автоматична корекция към оперативните вноски, платени през 2026 г. и 2027 г. от Израел, или от корекциите, направени в съответствие с член 3, параграф 8 от настоящото споразумение, ще бъде дължима на Израел или от Израел.
 4.
 Израел заплаща финансовата си вноска съгласно настоящото споразумение в съответствие с точка III) от настоящото приложение. При липса на плащане от страна на Израел до падежа Комисията изпраща официално напомнително писмо.
 Всяко закъсняло плащане на финансовата вноска води до плащане на лихва за забава, дължима от Израел върху неплатената сума от датата на падежа.
 Лихвеният процент за дължимите суми, неплатени до датата на падежа, е процентът, прилаган от Европейската централна банка за нейните основни операции по рефинансиране, публикуван в серия C на Официален вестник на Европейския съюз, в сила на първия календарен ден от месеца, в който се пада падежът, завишен с един и половина процентни пункта.
 (1) Това включва по-специално средствата от Инструмента на Европейския съюз за възстановяване, създаден с Регламент (ЕС) 2020/2094 на Съвета от 14 декември 2020 г. за създаване на Инструмент на Европейския съюз за възстановяване с цел подкрепа на възстановяването след кризата, свързана с COVID-19 (ОВ L 433 I, 22.12.2020 г., стр. 23.).
 (2) ОВ L 433 I, 22.12.2020 г., стр. 23.
 (3) Други действия включват по-специално обществените поръчки, наградите, финансовите инструменти, преките действия на Съвместния изследователски център, абонаменти (ОИСР, Eureka, IPEEC, IEA, ...), експерти (оценители, мониторинг на проекти) и др.
 (4) Разходите за международните организации се смятат за разходи, различни от разходи за мерки, само ако международните организации са крайни бенефициери. Тази разпоредба не се прилага, когато международната организация е координатор на проект (който разпределя средства към други координатори).
 ПРИЛОЖЕНИЕ II
 Списък


text:
на равностойните програми, проекти или части от тях на Израел
 I. Списък на израелските програми, проекти или части от тях, равностойни на програма „Хоризонт Европа“, отворени за участие на правни субекти, установени в Европейския съюз (1):
 —
 Лични безвъзмездни средства за научни изследвания, отпускани от ISF (Israel Science Foundation — Израелската научна фондация);
 —
 Програми за научноизследователска и развойна дейност в промишлеността на Националния орган за технологични иновации на Държавата Израел („IIA“):
 —
 Консорциум за научноизследователска и развойна дейност на технологии с общо приложение (направление 5а на IIA);
 —
 Пренос на знания от академичните среди към промишлеността (направление 5г на IIA);
 —
 Съвместна научноизследователска и развойна дейност — процедура на IIA за прилагане на международни споразумения в научноизследователската и развойната дейност в промишлеността:
 —
 Сътрудничество в областта на научноизследователската и развойната дейност с многонационални дружества;
 —
 Двустранни програми за паралелна подкрепа
 —
 Програма за национална инициатива на Израел в областта на квантовите технологии:
 —
 Фонд за преки академични изследвания (подпомаган по линия на личните безвъзмездни средства за изследвания на ISF);
 —
 Консорциуми в областта на квантовото разпознаване (подпомагани по направление 5а на IIA);
 —
 Консорциуми в областта на квантовата комуникация (подпомагани по направление 5а на IIA);
 II. Списък на програмите, проектите или частите от тях, по отношение на които Израел ще предприеме необходимите мерки, за да отвори за участие на правни субекти, установени в Европейския съюз (1):
 —
 Конкурси за научноизследователска и развойна дейност в космическия сектор (подпомагани по направление 2 на IIA);
 —
 Научни изследвания в областта на космическите технологии (Министерство на иновациите, науката и технологиите);
 —
 Данни въз основа на наблюдения на UltraSat (Ultraviolet Transient Astronomy Satellite) (на Израелската космическа агенция в сътрудничество с Института за научни изследвания на Weizmann, DESY от Германия и НАСА).
 (1) Пояснява се, че участието на европейски субекти в такива израелски програми, проекти или части от тях е предмет на член 5 от споразумението.
 ПРИЛОЖЕНИЕ III
 Добро финансово управление
 Защита на финансовите интереси и събиране на вземания
 Член 1
 Прегледи и одити
 1. В съответствие с приложимите актове на една или повече институции или органи на Съюза и както е предвидено в съответните споразумения и/или договори, Европейският съюз има право да извършва технически, научни, финансови или други видове прегледи и одити на помещенията на всяко физическо лице, пребиваващо в Израел, или правен субект, установен в Израел, които получават финансиране от Европейския съюз, както и на всяка пребиваваща или установена в Израел трета страна, която участва в изпълнението на финансиране от Съюза. Такива прегледи и одити може да се извършват от представители на институциите и органите на Европейския съюз, по-специално на Европейската комисия и Европейската сметна палата, или от други лица, упълномощени от Европейската комисия.
 2. Представителите на институциите и органите на Европейския съюз, по-специално на Европейската комисия и Европейската сметна палата, и другите лица, упълномощени от Европейската комисия, трябва да имат подходящ достъп до обектите, материалите и документите (както на електронен, така и на хартиен носител) и до цялата информация, необходима за извършването на такива одити, включително правото да получат хартиено/електронно копие и


text:
извлечения от всеки документ или съдържанието на всеки носител на данни, притежавани от одитираното физическо или юридическо лице или от одитираната трета страна.
 3. Израел не възпрепятства представителите и другите лица, посочени в параграф 2, да влизат в Израел, нито създава особени пречки пред правото им на достъп до помещенията във връзка с изпълнението на техните задължения по настоящия член.
 4. Прегледите и одитите може да се извършват и след спиране на прилагането на настоящото споразумение съгласно член 9, параграф 5, след прекратяването на споразумението, при условията, предвидени в приложимите актове на една или повече институции или органи на Европейския съюз, и както е предвидено в съответните споразумения и/или договори във връзка с всяко правно задължение за изпълнение на бюджета на Европейския съюз, поето от Европейския съюз преди датата, на която поражда действие спирането на прилагането на настоящото споразумение съгласно член 9, параграф 5, или прекратяването на настоящото споразумение.
 Член 2
 Борба с нередности, измами и други престъпления, които засягат финансовите интереси на Съюза
 1. Европейската комисия и Европейската служба за борба с измамите (OLAF) са упълномощени да извършват административни разследвания, включително проверки и инспекции на място, на територията на Израел. Тези разследвания се извършват в съответствие с реда и условията, предвидени в приложимите актове на една или повече институции на Съюза.
 2. Компетентните израелски органи информират Европейската комисия или OLAF в разумен срок за всеки станал им известен факт или подозрение във връзка с нередност, измама или друга незаконна дейност, засягаща финансовите интереси на Съюза.
 3. Проверки и инспекции на място може да се извършват в помещенията на всяко физическо лице, пребиваващо в Израел, или на всеки правен субект, установен в Израел, които получават финансиране от Съюза, както и в помещенията на всяка пребиваваща или установена в Израел трета страна, която участва в изпълнението на финансиране от Съюза.
 4. Проверките и инспекциите на място се подготвят и извършват от Европейската комисия или OLAF в тясно сътрудничество с компетентния израелски орган, определен от правителството на Израел. Определеният орган бива уведомяван предварително и в разумен срок за предмета, целта и правното основание на проверките и инспекциите, за да може да окаже съдействие. За тази цел в проверките и инспекциите на място могат да участват служители на компетентните израелски органи.
 5. По искане на компетентните органи на Израел проверките и инспекциите на място може да се извършват съвместно с Европейската комисия или OLAF.
 6. Служителите на Комисията и служителите на OLAF имат достъп до цялата информация и документация, включително до компютърните данни, относно съответните операции, които са необходими за правилното провеждане на проверките и инспекциите на място. Те могат по-специално да копират относимите документи.
 7. Когато физическото лице, правният субект или друга трета страна се противопоставят на дадена проверка или инспекция на място, органите на Израел, като действат в съответствие с националните правила и разпоредби, оказват съдействие на Европейската комисия или OLAF, за да им осигурят възможност да изпълнят задължението си за извършване на проверка или инспекция на място. Това съдействие включва вземането на подходящи предохранителни мерки съгласно националното законодателство, по-специално с


text:
цел защита на доказателствата.
 8. Европейската комисия или OLAF информират компетентните органи на Израел за резултатите от тези проверки и инспекции. По-конкретно, Европейската комисия или OLAF докладват във възможно най-кратък срок на компетентните органи на Израел всеки станал им известен в хода на проверката или инспекцията на място факт или съмнение във връзка с нередност.
 9. Без да се засяга прилагането на израелското наказателно право, Европейската комисия може да налага административни мерки и санкции на юридически или физически лица от Израел, които участват в изпълнението на програма или дейност в съответствие със законодателството на Европейския съюз.
 10. За целите на правилното прилагане на настоящия член Европейската комисия или OLAF и компетентните органи на Израел редовно обменят информация и, по искане на някоя от страните по настоящото споразумение, провеждат консултации помежду си.
 11. За да се улеснят ефективното сътрудничество и обменът на информация с OLAF, Израел определя звено за контакт.
 12. Обменът на информация между Европейската комисия или OLAF и компетентните органи на Израел се извършва при надлежно спазване на изискванията за поверителност. Личните данни, включени в обмена на информация, са защитени в съответствие с приложимите правила.
 13. Компетентните органи на Израел си сътрудничат с Европейската прокуратура, за да ѝ позволят да изпълни задължението си да разследва и преследва по наказателен ред в съответствие с приложимото законодателство извършителите на престъпления и съучастниците в престъпления, засягащи финансовите интереси на Европейския съюз.
 Член 3
 Събиране на вземания и принудително изпълнение
 1. Приетите от Европейската комисия решения за налагане на парично задължение на юридически или физически лица, различни от държави, във връзка с вземания, произтичащи от програма „Хоризонт Европа“, подлежат на изпълнение в Израел. Ако получи съответното искане от Комисията, определеният от правителството на Държавата Израел орган започва производство от името на Комисията за принудително изпълнение на решението. В този случай решението на Комисията се подава до израелския съд без други формалности освен проверка на неговата истинност; проверката се извършва от органа, определен за тази цел от правителството на Държавата Израел, което уведомява Комисията за това. В съответствие с член 4 Европейската комисия има право пряко да уведомява за такива подлежащи на изпълнение решения физическите лица, пребиваващи в Израел, и правните субекти, установени в Израел. Принудителното изпълнение се извършва в съответствие с правото и процедурните правила на Израел.
 2. Съдебните решения и определенията на Съда на Европейския съюз, постановени по силата на арбитражна клауза, съдържаща се в договор или споразумение във връзка с програми, дейности, действия или проекти на Съюза, подлежат на изпълнение в Израел в съответствие с правото и процедурните правила на Израел.
 3. Съдът на Европейския съюз е компетентен да се произнася по законосъобразността на решението на Комисията, посочено в параграф 1, и да спира неговото принудително изпълнение. Независимо от това съдилищата на Израел са компетентни да се произнасят по жалби за нередности при изпълнението.
 Член 4
 Комуникация и обмен на информация
 Институциите и органите на Европейския съюз, участващи в изпълнението на програма „Хоризонт Европа“ или в контрола над тази програма, имат право да комуникират пряко, включително чрез системи за електронен обмен,